CELEX: 62021CN0190
Language: el
Date: 2021-03-26 00:00:00
Title: Υπόθεση C-190/21: Αίτηση προδικαστικής αποφάσεως την οποία υπέβαλε το Oberlandesgericht Stuttgart (Γερμανία) στις 26 Mαρτίου 2021 — Paypal (Europe) Sàrl και Cie, SCA κατά PQ

12.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 278/25
            
         
      Αίτηση προδικαστικής αποφάσεως την οποία υπέβαλε το Oberlandesgericht Stuttgart (Γερμανία) στις 26 Mαρτίου 2021 — Paypal (Europe) Sàrl και Cie, SCA κατά PQ
      (Υπόθεση C-190/21)
      (2021/C 278/36)
      Γλώσσα διαδικασίας: η γερμανική
      
         Αιτούν δικαστήριο
      
      Oberlandesgericht Stuttgart
      
         Διάδικοι στην υπόθεση της κύριας δίκης
      
      
         Εναγομένη και εκκαλούσα: Paypal (Europe) Sàrl et Cie, SCA
      
         Ενάγων και εφεσίβλητος: PQ
      
         Προδικαστικά ερωτήματα
      
      
                  1.
               
               
                  Προκειμένου μια αξίωση εξ αδικοπραξίας, εξεταζόμενη μεμονωμένα και βάσει αυτοτελούς ερμηνείας, να χαρακτηριστεί ως αξίωση εκ συμβάσεως κατά το άρθρο 7, σημείο 1, του κανονισμού Βρυξέλλες Ια (ΕΕ) 1215/2012 (1), αρκεί η αξίωση εξ αδικοπραξίας να σωρεύεται καθ’ οιονδήποτε τρόπο με αξίωση εκ συμβάσεως, χωρίς η ύπαρξη της αξιώσεως εξ αδικοπραξίας να εξαρτάται από την ερμηνεία της συμβάσεως;
               
            
                  2.
               
               
                  Σε περίπτωση αρνητικής απαντήσεως στο πρώτο ερώτημα: Ποιος είναι ο τόπος επελεύσεως της ζημίας («Erfolgsort») κατά την έννοια του άρθρου 7, σημείο 2, του κανονισμού Βρυξέλλες Ια, στην περίπτωση που ο πάροχος υπηρεσιών πληρωμών μεταφέρει ηλεκτρονικό χρήμα από λογαριασμό πελάτη σε λογαριασμό επιχειρήσεως τυχερών παιγνίων ο οποίος τηρείται στον ίδιο πάροχο υπηρεσιών πληρωμών και η σύμπραξη του τελευταίου στις πληρωμές που πραγματοποιούνται υπέρ της επιχειρήσεως τυχερών παιγνίων συνιστά ενοχή εξ αδικοπραξίας:
               
            
                  2.1
               
               
                  η έδρα του παρόχου υπηρεσιών πληρωμών, ως τόπος πραγματοποιήσεως της συναλλαγής με ηλεκτρονικό χρήμα;
               
            
                  2.2
               
               
                  ο τόπος όπου, ως απόρροια της συναλλαγής (εν πάση περιπτώσει επί νομίμου συναλλαγής), γεννάται αξίωση για επιστροφή των εξόδων του παρόχου υπηρεσιών πληρωμών κατά του πελάτη που έδωσε την εντολή για πληρωμή;
               
            
                  2.3
               
               
                  ο τόπος όπου ο πελάτης που έδωσε την εντολή για πληρωμή έχει την κατοικία του;
               
            
                  2.4
               
               
                  ο τόπος όπου τηρείται ο τραπεζικός λογαριασμός του πελάτη, στον οποίο ο πάροχος υπηρεσιών πληρωμών έχει πρόσβαση δυνάμει εντολής απευθείας χρεώσεως, προκειμένου να τροφοδοτεί τον λογαριασμό ηλεκτρονικού χρήματος;
               
            
                  2.5
               
               
                  ο τόπος όπου, στο πλαίσιο τυχερού παιγνίου, έχουν απολεσθεί τα χρήματα που μεταφέρθηκαν από τον πάροχο υπηρεσιών πληρωμών στον λογαριασμό στοιχημάτων που διατηρεί ο παίκτης στην επιχείρηση τυχερών παιγνίων, ήτοι στην έδρα αυτής;
               
            
                  2.6
               
               
                  ο τόπος όπου ο πελάτης συμμετέχει στο απαγορευμένο τυχερό παίγνιο (εφόσον ο τόπος διεξαγωγής αυτού είναι συγχρόνως και τόπος κατοικίας του πελάτη);
               
            
                  2.7
               
               
                  Κανένας από τους τόπους αυτούς;
               
            
                  2.8
               
               
                  Αν στο δεύτερο σκέλος του δεύτερου ερωτήματος δοθεί καταφατική απάντηση και κρίσιμος θεωρηθεί ο τόπος στον οποίο γεννήθηκε, ως απόρροια της συναλλαγής, η αξίωση του παρόχου υπηρεσιών πληρωμών κατά του πελάτη για επιστροφή των εξόδων: Πού γεννάται η αξίωση αποζημιώσεως των εξόδων κατά του πελάτη που έχει δώσει την εντολή πληρωμής; Μπορεί για τον προσδιορισμό του τόπου της ενοχής αυτής να ληφθεί υπόψη ο τόπος εκπληρώσεως της συμβάσεως παροχής υπηρεσιών πληρωμών ή ο τόπος κατοικίας του οφειλέτη;
               
            
         (1)  Κανονισμός (ΕΕ) 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ 2012, L 351, σ. 1).